Verhoor van oudburgemeester vir verdere voorverhoor uitgestelZandile Gumede, voormalige Ethekwini-burgemeester. (Foto: Doctor Ngcobo/ANA) Die korrupsieverhoor van die voormalige burgemeester van die Ethekwini-metroraad en lid van die KwaZulu-Natalse wetgewer, is tot 11 Augustus vir verdere voorverhoor uitgestel. Die staat se saak teen Zandile Gumede en 21 medebeskuldigdes het Maandag weer voor die hooggeregshof in Durban gedien. Gumede word beskuldig van korrupsie, geldwassery en bedrog wat verband hou met die toekenning van ŉ R398 miljoen-kontrak vir die verwydering van vaste afval in Durban. ŉ Klag van rampokkery is op 14 Junie verlede jaar by die klagstaat teen die groep beskuldigdes gevoeg. Gumede se medebeskuldigdes sluit onder andere in die geskorste Ethekwini-stadsbestuurder Sipho Nzuza, asook die voormalige verkrygingsbestuurder Sandile Ngcobo. Die saak is uitgestel nadat die regsverteenwoordiger van twee van die beskuldigdes bedank het weens “sy kliënte se tekort aan geld”. Dié beskuldigdes sal nou regshulp van die staat (Legal Aid) moet inspan. Bagcinile Cynthia Nzuza se regsverteenwoordiger het die hof Maandag ingelig dat sy vertoë aan die staat verskaf het, asook besware teen die klagte. Die Suid-Afrikaanse nasionale redakteursforum (Sanef) het die hof boonop ingelig dat hy van voorneme is om ŉ aansoek in te dien om lede van die media toegang tot die verhoor te bied. Dít volg nadat die regter in die saak ŉ brief uitgereik het dat die media geen opnames gedurende hofverrigtinge mag maak nie. Die hof het gelas dat dié aansoek, asook aansoeke deur enige ander media, teen 5 Augustus by die hof ingedien moet word. Alle partye wat dié aansoeke wil teenstaan, moet dit teen 12 Augustus doen, terwyl die aansoeker tot 17 Augustus tyd sal hê om daarop te reageer.